Определение на Общия съд от 1 август 2024 г. — Sulberg Services/Съвет
(Дело T-1084/23)1
(Жалба за отмяна — Обща външна политика и политика на сигурност — Ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна — Формулирани в мотивите преценки — Неподлежащи на обжалване актове — Недопустимост)
Език на производството: испански
Страни
Жалбоподател: Sulberg Services Ltd (Роуд Таун, Тортола, Британски Вирджински острови) (представител: H. Sbert Pérez, адвокат)
Ответник: Съвет на Европейския съюз (представители: A. Limonet и P. Mahnič)
Предмет
С жалбата си на основание член 263 ДФЕС жалбоподателят иска отмяна на Решение (ОВППС) 2023/1767 на Съвета от 13 септември 2023 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (ОВ L 226, 2023 г., стр. 104), и на Регламент за изпълнение (ЕС) 2023/1765 на Съвета от 13 септември 2023 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (ОВ L 226, 2023 г., стр. 3), доколкото съдържат отбелязването „Анастасия Игнатова официално е притежавала 85-метровата яхта „Валери“ на стойност 140 милиона щатски долара (над 10 милиарда рубли) чрез дружество на Британските Вирджински острови на име Delima Services [Ltd]“ в изложението на основанията (№ 923) за включването на г-жа Анастасия Игнатова в списъците, съдържащи се в приложението към Решение 2014/145/ОВППС на Съвета от 17 март 2014 година относно ограничителни мерки във връзка с действия, подкопаващи или застрашаващи, териториалната цялост, суверенитета и независимостта на Украйна (ОВ L 78, 2014 г., стр. 16), и в приложение I към Регламент (ЕС) № 269/2014 на Съвета от 17 март 2014 година относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (ОВ L 78, 2014 г., стр. 6).
Диспозитив
Отхвърля жалбата като недопустима.
Осъжда Sulberg Services Ltd да понесе наред с направените от него съдебни разноски и тези на Съвета на Европейския съюз.
____________
1 ОВ C C/2024/751, 22.1.2024 г.